На основу члана 58. Статута Предшколске установе „Дечја радост“ Бабушница Управни одбор Предшколске установе „Дечја радост“ Бабушница на седници одржаној дана 04.02. 2021. године, донео је

**ПРАВИЛНИК**

**О КОРИШЋЕЊУ СЛУЖБЕНИХ МОБИЛНИХ ТЕЛЕФОНА**

Члан1.

Овим Правилником утврђују се права и обавезе запослених у Предшколској установи „Дечја радост“ Бабушница (у даљем тексту: ПУ), по основу коришћења службених мобилних телефона.

Члан2.

Право на коришћење службених мобилних телефона у ПУ имају директор ПУ(у даљем тексту: директор) и запослени у ПУ (у даљем тексту: запослени), који по природи послова свог радног места имају потребу обезбеђења ефикасне комуникације са другим запосленима, пословним партнерима и странкама, или послове свог радног места обављају делом или у потпуности ван пословних просторија Предшколске установе „Дечја радост“ Бабушница..

Члан3.

Запосленом се одобрава коришћење службеног мобилног телефонa и/или SIM картица, на предлог и, по одобрењу директора.

Члан4.

Предлог да се запосленом одобри службени мобилни телефон садржи и предлог за установљење месечног лимита трошкова, који мора бити у складу са правилима утврђеним овим Правилником.

Члан5.

Сви службени мобилни телефони, осим у случајевима утврђеним овим Правилником, укључују основну месечну претплату у мрежи мобилног оператера са којим ПУ има закључен уговор, без додатних услуга.

Службени телефони установе су: 010-385-202 и 064 8288682 који је у пакету МТС оператера, бизнис-либеро 19 од 2.950,00 динара.

Члан6.

Запослени којима је одобрен службени мобилни телефон имају обавезу да без ограничења и изузетака буду доступни за комуникацију са другим запосленима, у току и ван радног времена.

Члан7.

Запослени имају право и обавезу да службене мобилне телефоне користе у службене сврхе.

По престанку радног односа запослени задржавају мобилне телефоне који су узети у пакету за 1 динар, а скупље мобилне телефоне, уколико нису сами доплатили за исте, дужни су да врате са свом пратећом опремом, у исправном стању.

Запослени одговара за сву штету коју проузрокује ПУ намерно или својим немарним понашањем у вези коришћења службеног мобилног телефона.

Члан8.

Евентуалну крађу или губитак службеног мобилног телефона запослени је дужан да без одлагања пријави директору Предшколске установе..

Члан9.

Коришћење службених мобилних картица лимитирано је износом трошкова на месечном нивоу, у складу са овим Правилником.

Запосленима се ограничава право на коришћење мобилних картица у смислу става 1. овог члана и то:

* Директор 500 динара без ПДВ-а;
* Остали запослени који користе картице 500 динара без ПДВ-а.

Ако је прекорачени износ из става 2. овог члана настао из оправданих разлога, запослени може бити ослобођен наплате износа, на основу сагласности директора.

Запослени може, уз сагласност директора, поред службеног броја да умрежи и друге личне бројеве, при чему трошкове претплате за те бројеве плаћа у целости обуставом од зараде.

Запослени je дужан је да потпише изјаву на посебном обрасцу којом потврђује да је сагласан, да у случају прекорачења лимита за службени мобилни телефон уређеног одредбом члана 9. став 2. овог Правилника, плати прекорачени износ, обуставом дела његове зараде као и изјаву да ће трошкове претплате за друге личне бројеве у целости платити обуставом од зараде..

Члан10.

Директор, или лице које он овласти, је овлашћен да надлежном мобилном оператеру даје налоге за установљење месечних лимита и укључење додатних услуга усмислу члана 4., 5. и 9. овог Правилника.

Члан11.

Служба за финансијске послове, сачињава периодичне, тромесечне, извештаје о употреби службених мобилних телефона и доставља их директору ради контроле.

Члан12.

Трошкови редовног одржавања службених мобилних телефона, што укључује замену истрошених батерија, падају на терет Предшкослке установе..

Члан13.

Овај Правилник ступа на снагу осмог дана од дана објављивања на огласној табли Предшколске установе.

Председник Управног одбора,

Биљана Поповић

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

ИЗМЕНА И ДОПУНА ПРАВИЛНИКА О КОРИШЋЕЊУ СЛУЖБЕНИХ МОБИЛНИХ ТЕЛЕФОНА

На седници Управног одбора Предшколске установе „Дечја радост“ Бабушница, одржане дана 04.11.2021.године доноси се следећа измена и допуна Правилника о коришћењу службених мобилних телефона

Измена и допуна тиче се следећег:

У члану 9. Правилника износ од 500 динара без ПДВ-а, директору и запосленима ограничава се на 550 динара са ПДВ-ом.

Број: 939/2021-0

У Бабушници дана 04.11.2021.године

УПРАВНИ ОДБОР ПРЕДШКОЛСКЕ УСТАНОВЕ „ДЕЧЈА РАДОСТ“ БАБУШНИЦА

ПРЕДСЕДНИК УО

Биљана Поповић